Diari Oficial de la Generalitat Valenciana


Sumari del DOGV 9734, del 28-11-2023 (2023/11294)

RESOLUCIÓ de 20 de novembre de 2023, de la direcció de l'Institut Superior d'Ensenyances Artístiques de la Comunitat Valenciana, sobre eleccions a consells de centre dels centres superiors d'ensenyaments artístics de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9734

Data del DOGV
:   28-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11050


Data del document
:   20-11-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * administració de l'ensenyament

RESOLUCIÓ de 20 de novembre de 2023, de la direcció de l'Institut Superior d'Ensenyances Artístiques de la Comunitat Valenciana, sobre eleccions a consells de centre dels centres superiors d'ensenyaments artístics de la Comunitat Valenciana.   [2023/11625]  
La nova Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació (LOMLOE), establix modificacions substancials referides als ensenyaments artístics superiors. Les modificacions referides afecten l'article 46.2 de la LOE sobre el contingut dels ensenyaments artístics superiors, així com els articles 53.4, 54.3, 55.3, 57.3 i 57.4 de la LOE. Igualment, en la disposició addicional novena de la LOMLOE s'establix un període de dos anys, des de l'entrada en vigor d'aquesta llei, per a establir una regulació normativa dels ensenyaments artístics superiors previstos en l'article 58 de la LOE.   
 La Llei orgànica 2/2006, de 3 de maig, d'educació (LOE), concep la participació com un valor bàsic per a la formació d'una ciutadania autònoma, lliure, responsable i compromesa. La Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'Institut Superior d'Ensenyances Artístiques de la Comunitat Valenciana, establix en l'article 4.f que entre les funcions de l'ISEACV està la de fomentar l'exercici efectiu de la participació de l'alumnat, el professorat, i el personal d'administració i serveis en el funcionament i el govern dels centres superiors d'ensenyaments artístics. Així mateix, en l'article 8.2 s'establixen les funcions del director de l'ISEACV, entre les quals consten les de dirigir, gestionar i coordinar l'Institut, així com el seu personal.   
   
El Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques preveu la regulació del consell de centre com a òrgan de participació de la comunitat educativa en el govern dels centres docents.   
El Decret 117/2022, de 5 d'agost, del Consell, pel qual s'aprova el Reglament d'organització i funcionament dels centres superiors d'ensenyaments artístics integrats en l'Institut Superior d'Ensenyances Artístiques de la Comunitat Valenciana (ROF). Aquest reglament perseguix dotar els centres de l'ISEACV d'un marc comú en el qual puguen desenvolupar l'autonomia pròpia en els àmbits organitzatiu, pedagògic i de gestió econòmica. En el títol III queden determinats els òrgans de govern i de coordinació dels centres, capítol I «Òrgans de govern col·legiats i equips directius», secció primera «El consell de centre». En concret, és l'article 24 el que establix que l'òrgan de participació del personal docent i investigador, de l'alumnat i del personal d'administració i serveis es denominarà consell de centre. L'article 25.2 indica que «[…] l'organització i el desenvolupament del procés d'eleccions es regularà mitjançant ordre de desplegament del present decret». Queda pendent el desplegament normatiu.  
  
El Decret 93/2016, de 22 de juliol, del Consell, pel qual es regula el procés electoral per a la renovació i constitució dels consells escolars dels centres docents no universitaris de la Comunitat Valenciana sostinguts amb fons públics, que deroga l'Ordre de 10 d'octubre de 1997, de la Conselleria de Cultura, Educació i Ciència, que regulava l'elecció dels consells escolars dels centres públics docents no universitaris de la Comunitat Valenciana, exclou de l'àmbit d'aplicació propi els centres inclosos en l'Institut Superior d'Ensenyances Artístiques de la Comunitat Valenciana (ISEACV). Considerant la necessitat del bon funcionament en els centres en els quals hi haja sectors buits del consell de centre, i en virtut de les competències que establix l'article 50 dels Estatuts de l'Institut Superior d'Ensenyaments Artístics de la Comunitat Valenciana, aprovats pel Decret 82/2009, de 12 de juny, del Consell, resolc:   
   
Primer. Convocatòria   
El dia 1 de febrer de 2024 se celebraran les eleccions al sector corresponent en els centres els consells de centre dels quals requerisquen renovacions o hi haja vacants que corresponguen a la totalitat de llocs d'algun sector, o ambdós casos, segons el procediment establit en el Decret 252/2019, de 29 de novembre, del Consell, de regulació de l'organització i el funcionament dels centres públics.   
   
Segon. Resultats    
Les dades de participació en el procés electoral i l'acta de la sessió de la junta electoral de proclamació de candidats i candidates electes, seran remeses a l'ISEACV en el termini de 48 hores.   
   
Tercer. Juntes electorals   
La composició de les juntes electorals s'haurà d'ajustar al que es disposa en l'article 7 del Decret 93/2016.   
   
Quart. Meses electorals   
1. De conformitat amb el que es disposa en l'article 13 del Decret 93/2016, el dia de les eleccions es constituiran meses electorals per a l'elecció del professorat i de l'alumnat, previstes en els articles 15.4, 16.4 i 17.4 d'aquest text legal.   
2. Per a l'elecció de la persona representant del personal d'administració i serveis, la votació es realitzarà en la mesa electoral del professorat, en urnes separades, d'acord amb el que es preveu en els articles 18.3 i 19.4 del Decret 93/2016, respectivament.   
   
Cinqué. Vot no presencial   
Atés que la finalitat del procediment de votació és aconseguir tanta participació com siga possible, es podrà participar en el procés mitjançant el vot no presencial, tal com es regula en l'article 14 del Decret 93/2016.   
   
Sisé. Propaganda i campanya electoral de les persones candidates   
1. La junta electoral i, en particular, la direcció del centre, facilitarà a les persones de la comunitat escolar que siguen proclamades candidates els recursos necessaris perquè puguen donar-se a conéixer a l'electorat.   
Especialment, a les candidatures dels sectors de l'alumnat es facilitaran locals per a reunions.   
Les persones que formen part de les associacions o organitzacions de l'alumnat podran accedir als centres per a exposar els programes de les seues organitzacions.   
2. En tot cas, les activitats a les quals es referix l'apartat anterior s'han de dur a terme en l'horari que determine la direcció del centre,  sense que es puga alterar el desenvolupament normal de les activitats acadèmiques.   
S'han de tindre en compte, també, les disponibilitats horàries d'aquests  sectors.   
3. La campanya electoral transcorrerà des de l'endemà de la publicació de la llista definitiva de les persones candidates fins dos dies lectius abans de la data de realització de les eleccions i, en cap cas, durarà menys de cinc dies lectius. El dia lectiu anterior a la realització de les eleccions serà jornada de reflexió i no podran dur-se a terme actes de propaganda electoral.   
   
Seté. Eficàcia   
Aquesta resolució produirà efectes l'endemà de publicar-se en el Diari Oficial de la Generalitat Valenciana.   
   
Huité. Presentació de recursos   
Contra aquesta resolució, que esgota la via administrativa, es podrà interposar recurs contenciós administratiu en els jutjats contenciosos administratius de València, de conformitat amb el que es disposa en la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos comptats des de l'endemà de publicar-se en el Diari Oficial de la Generalitat Valenciana, o potestativament i amb caràcter previ, recurs administratiu de reposició en el termini d'un mes davant del mateix òrgan que l'ha dictada, d'acord amb la Llei 39/2015, d'1 d'octubre, del procediment administratiu comú de les administracions públiques.   
   
 València, 20 de novembre de 2023 - La directora de l'Institut Superior d'Ensenyances Artístiques de la Comunitat Valenciana: Francisca Blanch Piqueras.